L'Ajuntament de Llíria reconeix la labor dels col·laboradors del projecte "Meravelles Llirianes"
13 de novembre de 2017

L'Ajuntament de Llíria va oferir, la nit de dissabte passat al Multiusos, un reconeixement a totes aquelles persones i entitats que han col·laborat en el projecte ciutadà "Meravelles Llirianes" promogut per Fil-Per-Randa Viatges Culturals. En este acte, organitzat per la regidoria de Cultura i Turisme, els participants en les 14 candidatures van rebre un detall d'agraïment per la seua implicació.

Esta iniciativa, que ha comptat amb una àmplia participació de la societat civil edetana, va nàixer a fi de promocionar l'important patrimoni arqueològic, històric, natural i musical de la ciutat.

La gala va finalitzar amb el concert oferit per Mireia Vives i Borja Penalba, que van presentar el seu últim treball 'Línies en el cel elèctric', que esta mateixa setmana rebia el premi al Millor disc de  Cançó d'Autor en la 12a edició dels Premis Ovidi.